BEGRUNDELSE

1. BAGGRUND FOR FORSLAGET

Formålet med dette forslag er at fastlægge den holdning, som Den Europæiske Union skal indtage i Det Almindelige Råd under Verdenshandelsorganisationen (WTO). Rådet opfordres hermed til at bemyndige Kommissionen til at anmode om en forlængelse af WTO-fritagelsen, for så vidt angår de autonome handelspræferencer, som Den Europæiske Union har tildelt Republikken Moldova, og således gøre det muligt for Den Europæiske Union at tilslutte sig en konsensus i forbindelse med denne anmodning om fritagelse i henhold til artikel IX i WTO-overenskomsten.

Rådet vedtog den 21. januar 2008 forordning (EF) nr. 55/2008 om indførelse af autonome handelspræferencer for Republikken Moldova. Med denne forordning har Unionen opfyldt sin forpligtelse i forbindelse med den europæiske naboskabspolitik (ENP-handlingsplanen) for Moldova. Planen, der blev vedtaget i 2005, opfordrede Unionen til at overveje at give Moldova forbedret adgang til EU’s marked, hvilket ville støtte udviklingen af Moldovas økonomi gennem øgede eksportresultater, under forudsætning af at Moldova foretog gennemgribende forbedringer af sin ordning vedrørende kontrol og oprindelsescertificering af varer.

For at gøre det muligt for Unionen at indrømme præferencebehandling af importen med oprindelse i Republikken Moldova uden at skulle udvide den samme præferencebehandling til lignende varer fra ethvert andet WTO-medlem, blev fritagelsen bevilget af WTO’s Almindelige Råd over for Den Europæiske Union, og dermed blev visse WTO-forpligtelser midlertidigt suspenderet, i det omfang det er nødvendigt for at opfylde ovennævnte mål.

Den 15. maj 2008 besluttede WTO’s Almindelige Råd i overensstemmelse med beslutningsprocedurerne i henhold til artikel IX og XII i WTO-overenskomsten i dokument WT/l/722 at fravige bestemmelserne i artikel I, stk. 1, og i artikel XIII i GATT 1994 fra den 1. marts 2008 til den 31. december 2013, i det omfang det er nødvendigt for at give Den Europæiske Union mulighed for at indrømme toldfri behandling og præferencebehandling for varer med oprindelse i Moldova, herunder visse landbrugsprodukter, for hvilke der gives begrænsede indrømmelser som defineret i bilaget til nærværende afgørelse, uden at skulle udvide den samme toldfrie behandling eller præferencebehandling til at omfatte lignende varer fra ethvert andet WTO-medlem.

Rådets forordning (EF) Nr. 55/2008 blev ændret ved Europa-Parlamentets og Rådets forordning (EU) Nr. 581/2011, hvorved anvendelsen af de autonome handelspræferencer for Republikken Moldova blev forlænget indtil den 31. december 2015. En sådan forlængelse viste sig nødvendig, eftersom der endnu ikke er etableret et udvidet præferencehandelsforhold mellem Unionen og Moldova som led i det europæiske partnerskab. På baggrund af ovenstående anmoder Kommissionen Rådet om bemyndigelse til på Den Europæiske Unions vegne at forelægge en anmodning for WTO om at forlænge den gældende fritagelse indtil den 31. december 2015.

2. JURIDISKE ASPEKTER AF FORSLAGET

I artikel 218, stk. 9, i traktaten om Den Europæiske Unions funktionsmåde (TEUF) fastsættes det, at når en afgørelse med retsvirkning skal træffes i et organ, der er nedsat ved en international aftale, bør Rådet på forslag af Kommissionen vedtage en afgørelse om, hvilken holdning der skal indtages på EU’s vegne. Indrømmelsen af en fritagelse, for så vidt angår yderligere autonome handelspræferencer, der er tildelt af Den Europæiske Union til Republikken Moldova, falder ind under denne bestemmelse, da afgørelsen træffes af et organ, der er nedsat ved en international aftale (WTO's Almindelige Råd eller ministerkonference) og påvirker Unionens rettigheder og forpligtelser.

2013/0276 (NLE)

Forslag til

RÅDETS AFGØRELSE

om fastlæggelse af den holdning, som Den Europæiske Union skal indtage i Det Almindelige Råd under Verdenshandelsorganisationen (WTO) til anmodningen om en forlængelse af WTO-fritagelsen for så vidt angår yderligere autonome handelspræferencer, der er tildelt Republikken Moldova af Den Europæiske Union

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved artikel IX i Marrakeshoverenskomsten om oprettelse af Verdenshandels­organisationen (WTO-overenskomsten) fastsættes procedurerne for indrømmelse af fritagelser vedrørende de multilaterale handelsaftaler i WTO-overenskomstens bilag 1A, 1B eller 1C og bilagene hertil.

(2) Rådets forordning (EF) Nr. 55/2008 af 21. januar 2008 om indførelse af autonome handelspræferencer for Republikken Moldova[1] blev ændret ved Europa-Parlamentets og Rådets forordning (EU) Nr. 581/2011 til bl.a. at forlænge de autonome handelspræferencer for Republikken Moldova indtil den 31. december 2015[2]. Forordningen giver fri adgang til EU-markedet for alle varer med oprindelse i Republikken Moldova med undtagelse af visse landbrugsprodukter, der er anført i bilag I til forordningen. De produkter, der er anført i bilag I til forordningen, drager fordel af de begrænsede indrømmelser i form af toldfritagelse inden for toldkontingenter eller toldnedsættelse.

(3) Hvis der ikke i fornødent omfang foreligger en fritagelse fra Den Europæiske Unions forpligtelser i henhold til artikel I, stk. 1, og artikel XIII i den almindelige overenskomst om told og udenrigshandel (GATT 1994), vil det være nødvendigt at udvide de autonome handelspræferencer til at omfatte alle andre medlemmer af Verdenshandelsorganisationen.

(4) Det er i Den Europæiske Unions interesse at anmode om en forlængelse af WTO-fritagelsen, for så vidt angår de autonome handelspræferencer, som Den Europæiske Union har tildelt Republikken Moldova i henhold til artikel IX, stk. 3, i Marrakeshoverenskomsten om oprettelse af Verdenshandelsorganisationen.

(5) Den Europæiske Union vil indgive en sådan anmodning til WTO. WTO’s Almindelige Råd træffer afgørelse den 9. oktober 2013.

(6) Det er derfor hensigtsmæssigt at fastlægge, hvilken holdning Den Europæiske Unions skal indtage i WTO's Almindelige Råd med hensyn til denne anmodning -

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Det Almindelige Råd under Verdenshandelsorganisationen (WTO), er at anmode om en forlængelse af WTO-fritagelsen, for så vidt angår de autonome handelspræferencer, som Den Europæiske Union har tildelt Republikken Moldova, indtil den 31. december 2015.

Holdningen tilkendegives af Europa-Kommissionen.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

[1] EUT L 20 af 24.1.2008, s. 1

[2] EUT L 165 af 24.6.2011, s. 5